Ouers begenadig ná vreemde ‘ballon-seun’-poetsSkermgreep uit die video ŉ Ouerpaar van Colorado in die VSA wat tronkstraf opgelê is ná hulle beweer het hul sesjarige seun Falcon het in ŉ tuisgemaakte ballon weggedryf, is deur die staat se goewerneur begenadig. Richard en Mayumi Heene het in 2009 skuld beken op die “ballon-seun”-poets. Dit het wêreldwyd opslae gemaak met miljoene mense wat regstreeks gekyk het hoe die silwerkleurige heliumballon vir 110 km deur die lug gedryf het. Die voorval, in Oktober 2009, het ná vyf ure geëindig toe daar bevind is die ballon is leeg en Falcon het uit sy wegkruipplek by die gesin se huis verskyn. Staatsaanklaers het die egpaar daarvan beskuldig dat hulle die publisiteit wou gebruik om in ŉ realiteitstelevisiereeks te verskyn. Goewerneur Jared Polis het hulle Woensdag begenadig. “Die tyd het aangebreek dat ŉ permanente kriminele rekord van die ballon-seun-saga nie meer die ouers vir die res van hul lewens volg nie,” het Polis in ŉ verklaring gesê. Volgens hom het die egpaar “die prys betaal in die oë van die publiek”. Wetstoepassers se vermoedens is later bevestig toe Falcon per ongeluk in ŉ CNN-onderhoud verklap het die voorval was “vir die program”. Die Japannees gebore Mayumi Heene het binne 48 uur ná die onderhoud skuld beken tydens polisie-ondervraging. Die egpaar se prokureur het egter Donderdag aan AFP gesê hulle het slegs skuld beken om seker te maak sy word nie gedeporteer nie en hulle was werklik besorg dat hul seun in die ballon vasgekeer is. “Hulle is spyt dat hulle dit nie deeglik oordink het nie, maar dit was ŉ geforseerde skuldbekenning,” het David Lane gesê. “Ek dink dit het ook ŉ invloed gehad op die goewerneur.” Richard Heene is tot 90 dae tronkstraf gevonnis op aanklag dat hy ŉ staatsamptenaar wou beïnvloed. Hy bedryf nou ŉ klein onderneming en lewer ŉ bydrae tot sy gemeenskap “deur navorsing te doen en opleiding aan te bied oor uiterste weersomstandighede”, het Polis gesê. Mayumi Heene is tot 20 dae tronkstraf gevonnis omdat sy ŉ valse klag by owerhede ingedien het. Sy is nou ŉ Amerikaanse burger. Die egpaar woon tans in Florida. Falcon, nou ŉ tiener, is in ŉ heavy metal-musiekgroep saam met sy broers Ryo en Bradford. Hy het ŉ liedjie, “Balloon Boy, No Hoax”.